b'\n_START_ARTICLE_\nChilderikas I\n_START_SECTION_\nBiografija\n_START_PARAGRAPH_\nFrank\xc5\xb3 karaliaus Merovigo s\xc5\xabnus, frank\xc5\xb3 karaliaus Chlodvigo I t\xc4\x97vas.  Jo vardas frank\xc5\xb3 kalba rei\xc5\xa1kia tvirtas m\xc5\xab\xc5\xa1yje. \xc5\xbdmona Bazina, vaikai Chlodvigas (466\xe2\x80\x93511 m.), Albofleda (467\xe2\x80\x93511 m.), Lantehilda, Adolfleda (469\xe2\x80\x93535 m., ostgot\xc5\xb3 karaliaus Teodoriko Did\xc5\xbeiojo \xc5\xbemona), Richaras, Rignomeras ir Guntramas._NEWLINE_Childerikas pirmasis i\xc5\xa1 frank\xc5\xb3 karali\xc5\xb3, kurio gyvenim\xc4\x85 ir darbus patvirtina Grigalius Turietis (Gr\xc3\xa9goire de Tours, 538\xe2\x80\x93594 m.), nusira\xc5\xa1\xc4\x99s juos i\xc5\xa1 An\xc5\xbeero metra\xc5\xa1\xc4\x8di\xc5\xb3._NEWLINE_Pagal sutart\xc4\xaf su Romos imperija saliju frankams apsigyvenus Belgikos provincijoje tarp Maso ir Somos upi\xc5\xb3, tarnavo karininku rom\xc4\x97n\xc5\xb3 karved\xc5\xbeiams Egidijui ir Pauliui. 457 m. mirus t\xc4\x97vui tapo frank\xc5\xb3 karaliumi, ta\xc4\x8diau d\xc4\x97l kar\xc5\xa1to kraujo, linkusios suved\xc5\xbeioti frank\xc5\xb3 merginas, frankai j\xc4\xaf i\xc5\xa1vijo ir savo valdovu pripa\xc5\xbeino Egidij\xc5\xb3. Childerikas pab\xc4\x97go \xc4\xaf Germanij\xc4\x85, kur taip pat netruko suvilioti Tiuringijos karaliaus \xc5\xbemon\xc4\x85 Bazin\xc4\x85._NEWLINE_Ta\xc4\x8diau 461 m. buvo u\xc5\xbemu\xc5\xa1tas Romos imperatorius Flavijus Majorinas ir \xc5\xa0iaurin\xc4\x97je Galijoje dislokuota rom\xc4\x97n\xc5\xb3 kariuomen\xc4\x97 pasiskelb\xc4\x97 nebepriklausanti imperijai. Be to, teritorij\xc4\x85 \xc4\xaf pietus nuo Luaros tuo metu jau buvo u\xc5\xbe\xc4\x97m\xc4\x99 vestgotai, o pietry\xc4\x8diuose \xc5\xa1eimininkavo burgundai. Atkirsti vakar\xc5\xb3 frankus nuo j\xc5\xabros grasino saksai, nuolat puldin\xc4\x97j\xc4\x99 frank\xc5\xb3 gyvenvietes. Tod\xc4\x97l frankai, prisimindami sutart\xc4\xaf su Roma, nebuvo patenkinti Egidijaus nenoru pripa\xc5\xbeinti kariuomen\xc4\x97s vado Ricimero vald\xc5\xbei\xc4\x85. Egidijus, pajut\xc4\x99s pasiprie\xc5\xa1inim\xc4\x85, nu\xc5\xbeud\xc4\x97 100 frank\xc5\xb3. Tada frankai a\xc5\xa1tuntaisiais Egidijaus valdymo metais prisimin\xc4\x97 savo karali\xc5\xb3 Childerik\xc4\x85, kuris 463 m. jau buvo ved\xc4\x99s savo vyr\xc4\x85 palikusi\xc4\x85 Bazin\xc4\x85 i\xc5\xa1 Tiuringijos._NEWLINE_Childeriko valdymas pasi\xc5\xbeym\xc4\x97jo svarbiomis pergal\xc4\x97mis. 463 m. jis sumu\xc5\xa1\xc4\x97 vestgotus, 468 m. prie Orleano nugal\xc4\x97jo Luar\xc4\x85 per\xc5\xbeengus\xc4\xaf ir grasinus\xc4\xaf An\xc5\xbeerui saks\xc5\xb3 karali\xc5\xb3._NEWLINE_Jis mir\xc4\x97 481 m., dvide\xc5\xa1imt ketvirtaisiais savo valdymo metais, frank\xc5\xb3 karaliaus sost\xc4\x85 palikdamas s\xc5\xabnui Chlodvigui.\n_START_SECTION_\nKapas\n_START_PARAGRAPH_\nJo kapas 1653 m. atrastas Turn\xc4\x97. Kape buvo rastas karo kirvis, trumpas ir ilgas kalavijai, ietis, granatais papuo\xc5\xa1tos auksin\xc4\x97s bitut\xc4\x97s bei kap\xc5\xa1as su 90 auksini\xc5\xb3 Ryt\xc5\xb3 Romos imperijos monet\xc5\xb3. Kiekvienas solidas sv\xc4\x97r\xc4\x97 po 4,55 g, ta\xc4\x8diau jos buvo i\xc5\xa1leistos skirting\xc5\xb3 imperatori\xc5\xb3, nuo Teodosijaus II iki Zenono. Ant 180 cm \xc5\xabgio vyro skeleto rankos rastas \xc5\xbeiedas su vardiniu antspaudu, kuriame buvo \xc4\xafra\xc5\xa1as Childerici Regis \xe2\x80\x93 Karalius Childerikas._NEWLINE_Stebuklingai i\xc5\xa1likusio neapipl\xc4\x97\xc5\xa1to kapo \xc4\xafkapi\xc5\xb3 pl\xc4\x97\xc5\xa1ikai vis tik nepasigail\xc4\x97jo. Visas lobis buvo saugomas Pary\xc5\xbeiaus Medali\xc5\xb3 ir monet\xc5\xb3 muziejuje, bet nakt\xc4\xaf i\xc5\xa1 1831 m. lapkri\xc4\x8dio 5 \xc4\xaf 6 d. muziejus buvo apipl\xc4\x97\xc5\xa1tas. Visa laim\xc4\x97, kad 1655 m. Nyderland\xc5\xb3 hercogo gydytojas \xc5\xbdanas \xc5\xbdakas \xc5\xa0ifl\xc4\x97 visas kapo \xc4\xafkapes buvo apra\xc5\xa1\xc4\x99s ir netgi nupie\xc5\xa1\xc4\x99s.'